Vir ewig is so finaal
Is my lewe reg? Hoe vinnig kan die kloue van die dood nie om my vou nie. Gesond en gelukkig vandag … dood more..
Klink morbied maar my gedagtes is gevul met hartseer. Hartseer vir die gesin wat agterbly. Hulle lewe tot stilstand geruk, my lewe net vir die oomblik stil, hartseer… dan begin die lewe net aantik…
Nog 'n persoon wat my pad jare terug gekruis het, vertoef het, impak gemaak het op die oomblik in tyd. Ons paaie uitmekaar geswaai, sosiale media het tog brokkies van lekker nuus gebring, laggende fotos en dan.. die doodstyding. My gedagtes dadelik by hoe is dit moontlik.. wat het gebeur.
Ek dink dit so baie.. elke dag moet 'n voluit dag wees. As ek terugdink hoor ek my moan en groan en negatiewe woorde. Dit is soveel lekkerder om te kla as om te verander.
Ek het die vermoë om geluk en lag te kies al is my omgewing vol hartseer. Dit bly my keuse of ek wil vergewe of te bly haat en verbitterd te wees. My gedagtes vol van mense wat op ander trap om bo uit te kom.. die afsku.. of is dit afguns?
Almal dink hulle is reg, eerlik en die beste… Volg die nou pad. Soms wonder ek of die nou pad nie net my weergawe is nie. Dat ek die reëls breek soos wat dit my pas…